26.9.2023
SL
Uradni list Evropske unije
L 237/129
Napotki za uporabo so v A1. členu.
94
Spremembe prispevkov zaposlenih ali tretjih oseb, ki so pripisani obdobjem službovanja v skladu s 93.(a) členom, povzročijo: (a) stroške sprotnega in preteklega službovanja (če te spremembe niso določene s formalnimi določbami programa in ne izhajajo iz posredne obveze) ali (b) aktuarske dobičke in izgube (če so te spremembe določene s formalnimi določbami programa ali izhajajo iz posredne obveze).
95
Nekateri pozaposlitveni zaslužki so povezani s spremenljivkami, kot je raven državnih upokojitvenih zaslužkov ali državnega zdravstvenega varstva.
Merjenje takšnih zaslužkov odraža najboljšo oceno takšnih spremenljivk na podlagi preteklih podatkov in drugih zanesljivih dokazov.
96
Predpostavke o zdravstvenih stroških upoštevajo ocenjene prihodnje spremembe stroškov zdravstvenih storitev, ki izhajajo tako iz inflacije kot iz specifičnih sprememb zdravstvenih stroškov.
97
Merjenje zaslužkov za zdravstveno varstvo po koncu zaposlitve zahteva predpostavke o ravni in pogostosti prihodnjih zahtevkov ter stroškov, ki ustrezajo takšnim zahtevkom.
Podjetje ocenjuje prihodnje zdravstvene stroške na podlagi preteklih podatkov o svojih lastnih izkušnjah, po potrebi dopolnjenih s preteklimi podatki drugih podjetij, zavarovalnic, izvajalcev zdravstvenih storitev ali drugih virov.
Ocene prihodnjih zdravstvenih stroškov upoštevajo učinek tehnološkega napredka, sprememb vzorcev uporabe zdravstvenega varstva ali vzorcev opravljenih zdravstvenih storitev in sprememb zdravstvenega stanja udeležencev programa.
98
Raven in pogostost zahtevkov sta zlasti odvisni od starosti, zdravstvenega stanja in spola zaposlenih (in njihovih vzdrževanih družinskih članov), lahko pa tudi od drugih dejavnikov, kot je geografska lokacija.
Zato se pretekli podatki prilagodijo v obsegu, v katerem se demografska sestava prebivalstva razlikuje od vzorca, ki je bil uporabljen kot podlaga za podatke.
Prav tako se prilagodijo, če obstajajo zanesljivi dokazi, da se pretekli trendi ne bodo nadaljevali.
Stroški preteklega službovanja ter dobički in izgube iz poravnave
99
Pri ugotavljanju stroška preteklega službovanja oziroma dobička ali izgube iz poravnave podjetje ponovno izmeri čisto obveznost za določene zaslužke (sredstvo določenih zaslužkov) z uporabo trenutne poštene vrednosti sredstev programa in trenutnih aktuarskih predpostavk (tudi trenutnih tržnih obrestnih mer in drugih trenutnih tržnih cen), ki odražajo: (a) zaslužke, ponujene v okviru programa, in sredstva programa pred spremembo programa, omejitvijo programa ali poravnavo na podlagi programa ter (b) zaslužke, ponujene v okviru programa, in sredstva programa po spremembi programa, omejitvi programa ali poravnavi na podlagi programa.
100
Podjetju ni treba razlikovati med stroški preteklega službovanja, ki izhajajo iz spremembe programa, stroški preteklega službovanja, ki izhajajo iz omejitve, in dobičkom ali izgubo iz poravnave, če se te transakcije zgodijo skupaj.
V nekaterih primerih do spremembe programa pride pred poravnavo, na primer ko podjetje spremeni zaslužke v okviru programa in obveznosti iz naslova spremenjenih zaslužkov poravna pozneje.
V takšnih primerih podjetje pripozna stroške preteklega službovanja pred dobičkom ali izgubo iz naslova poravnave.
101
Do poravnave skupaj s spremembo in omejitvijo programa pride, če se program ukine tako, da je obveza poravnana in program preneha obstajati.
Vendar ukinitev programa ni poravnava, če se program nadomesti z novim programom, ki zagotavlja v bistvu enake zaslužke.